Иван Вазов
Теодору Рузвелту

chitanka.info

По повод на възхищените му похвали за България и за нейните победоносни войски през тая война, напечатани в американския вестник Outlook. По тоя случай цветът на софийското общество му изпрати благодарствен адрес.

Ний чухме ти привета благороден

към нас, борци за светъл идеал,

о, син могъщи на народ свободен,

във чийто глас света се вслушва цял.

Борбата ни свещена и велика

венци на родината ни спечели

и в най-далеките земи, предели

триумфът ни възторг горещ извика.

Но твоят — за сърца ни е причина

с особна гордост да се разтуптяват:

духът на Вашингтона, на Франклина

през твоите уста ни поздравляват.

Декември 1912

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.